Cyril spreek medelye met NS uit ná moskee-skietery | Netwerk24
Cyril spreek medelye met NS uit ná moskee-skietery
Deur Andrea Küsel 15 Maart 2019 16:20
Pres. Cyril Ramaphosa het Vrydagmiddag sy medelye uitgespreek met die regering en die mense van Nieu-Seeland ná die dubbele moskee-aanval in Christchurch.
Minstens 49 mense is Vrydagmiddag (Nieu-Seelandse tyd) in ’n skietery in twee moskees in die stad dood.
Vier mense is reeds in verband met die voorval in hegtenis geneem.
“Die regering en die mense van Suid-Afrika betoon hul innige meegevoel met die families wat geliefdes verloor het en ons wens die beseerdes ’n vinnige herstel toe,” lui ’n verklaring wat Vrydag deur die presidensie uitgereik is.
“Die Suid-Afrikaanse diplomatieke sending in Wellington (Nieu-Seeland) is beveel om konsulêre hulp en ondersteuning te bied aan enige Suid-Afrikaners wat geraak is.”
Die Suid-Afrikaanse Moslem Juridiese Raad (MJC) het die aanvalle Vrydag veroordeel.
“Ons gebede gaan uit na die slagoffers en hul families wat in die skietery geraak is,” sê sjeg Irafaan Abrahams, president van die MJC.
Leiers wêreldwyd moet veel meer doen om Islamofobie en dade van haat en terreur te bekamp, sê die MJC. Dit sluit uitdagende en verdelende uitsprake, wat ook tot ’n toename in Islamofobie en rassisme kan bydra, in.
Mike Bush, Nieu-Seeland se polisiekommissaris, het op ’n nuuskonferensie gesê ’n man is aangekeer en van moord aangekla. Hy verskyn Saterdagoggend (plaaslike tyd) in die hof. Nog drie verdagtes is aangekeer en is in aanhouding.
Meer oor: Cyril Ramaphosa | Christchurch-Aanvalle
Christchurch: Polisie vang vermeende skieter voor SA vrou
KYK: Video van Christchurch-skieter oomblikke voor aanval